Diari Oficial de la Generalitat Valenciana


Sumari del DOGV 8225, del 01-02-2018 (2018/768)

RESOLUCIÓ de 19 de gener de 2018, del president de CulturArts Generalitat, per la qual es convoca la concessió d'ajudes per a la creació de guions de llargmetratges cinematogràfics l'any 2018.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8225

Data del DOGV
:   01-02-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/768


Data del document
:   19-01-2018

Organisme emissor
:   Culturarts Generalitat

Tipus de document
:   Resolució

Anàlisi jurídica

 Descriptors 

:   * Culturarts Generalitat
    * ajuda pública
    * producció cinematogràfica

RESOLUCIÓ de 19 de gener de 2018, del president de CulturArts Generalitat, per la qual es convoca la concessió d'ajudes per a la creació de guions de llargmetratges cinematogràfics l'any 2018. [2018/768]  
Mitjançant l'Ordre 33/2016, de 18 de juliol, de la Conselleria d'Educació, Investigació, Cultura i Esport (DOGV 7832, 20.07.2016), s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en CulturArts Generalitat (d'ara en avant, Ordre de bases reguladores).  
Per la seua banda, el Pla estratègic de subvencions 2016-2019 de la Conselleria d'Educació, Investigació, Cultura i Esport, aprovat per Resolució de 30 d'agost de 2016, del conseller d'Educació, Investigació, Cultura i Esport (DOGV 7865, 05.09.2016), estableix en el seu annex únic i dins de l'objectiu estratègic 2 de Culturarts Generalitat: ?foment de la creació artística?, la línia de subvenció per a l'ajuda a escriptura de guions cinematogràfics.  
De conformitat amb el que estableix l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), que estableix que les persones que ostenten la presidència dels organismes públics i entitats de dret públic seran les competents per a realitzar la convocatòria de les subvencions, així com d'acord amb l'article 2, punt 2, lletra l) i l'article 4, punt 2, lletra j) del Reglament d'organització i funcionament de CulturArts Generalitat, aprovat pel Decret 5/2013, de 4 de gener i modificat, a aquests efectes, pel Decret 141/2014, de 5 de setembre, del Consell (DOGV 7355, 08.09.2014), en virtut dels quals correspon a la Presidència convocar i resoldre la concessió d'incentius, ajudes i subvencions de les diferents matèries culturals integrades en CulturArts Generalitat, resolc:  
  
  
Primer. Finalitat, objecte i condicions de les ajudes  
1. Convocar la concessió d'ajudes per a la creació de guions de llargmetratges cinematogràfics dels gèneres d'animació, ficció i documental, per a l'exercici 2018, a fi d'ampliar les línies d'actuació i suport al sector audiovisual en l'àmbit competencial de la Generalitat, per tal d'estimular l'escriptura de guions cinematogràfics mitjançant la concessió d'ajudes.  
2. Les ajudes es concediran d'acord amb els principis de publicitat, transparència, objectivitat, igualtat i no discriminació i, mitjançant el règim de concurrència competitiva, per als treballs realitzats que tinguen lloc entre l'1 de gener i el 28 de desembre de 2018, ambdós inclosos.  
  
3. Podran obtindre la condició de persones beneficiàries d'aquestes ajudes les persones físiques que desitgen realitzar el treball de creació del guió d'un llargmetratge cinematogràfic en l'àmbit competencial de la Generalitat, segons disposa l'article 2, punt 2.3.2 de l'Ordre de bases reguladores.  
Això cal entendre-ho d'acord amb el que preveu la línia de subvenció S6424000 dels pressupostos de la Generalitat per a 2018 aprovats per Llei 22/2017, de 29 de desembre, de 2017, de pressupostos de la Generalitat per a l'exercici 2018 (DOGV 8202, 30.12.2017), que correspon expressament a la promoció de l'escriptura de guions cinematogràfics per autors valencians.  
A aquests efectes, s'entén per valencians/valencianes els qui són naturals de la Comunitat Valenciana i els ciutadans de la Unió Europea que hi resideixen amb una antiguitat mínima d'un any en la data en què finalitze el termini de presentació de la sol·licitud.  
En el cas que en un mateix projecte participen diferents autors, tots hauran de complir amb el que preveu aquest punt.  
4. No es podrà presentar més d'un projecte per sol·licitant.  
5. La concessió d'aquestes ajudes no és compatible amb l'obtenció d'altres diferents que puguen atorgar altres administracions públiques per a la creació del mateix guió de llargmetratge.  
6. No podran presentar-se a aquesta convocatòria projectes que es presenten a les convocatòries de desenvolupament i preparació de projectes de llargmetratges o de producció audiovisual de CulturArts corresponents a 2018.  
  
Segon. Finançament de les ajudes, import màxim i nombre màxim d'ajudes  
1. D'acord amb l'esmentada Llei 22/2017, de 29 de desembre, de 2017, de pressupostos de la Generalitat per a l'exercici 2018, les ajudes convocades s'imputaran al crèdit previst en la secció 09, entitat 00400 en la línia de subvenció S6424000, «Ajuda escriptura de guions cinematogràfics», inclosa en el capítol IV del pressupost de CulturArts Generalitat, per import global màxim de 128.000,00 ?.  
Així mateix, l'import esmentat podrà ser minorat quan en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
2. Es concedirà un màxim de setze ajudes, de 8.000 - cada una.  
  
Quatre de les ajudes, com a mínim, seran per a projectes de guions de llargmetratges documentals, sempre que els projectes obtinguen un mínim de 25 punts, d'acord amb el que estableix l'article 3, punt 3.5.0.0 de l'Ordre de bases reguladores.  
Si es presenten menys de quatre projectes de guions per a documentals o són menys de quatre els que aconsegueixen el mínim de 25 punts, les ajudes romanents revertiran en la resta de projectes que per ordre de puntuació hagen superat els 25 punts.  
Dues de les ajudes, com a mínim, seran per a projectes de guions de llargmetratges d'animació, sempre que els dits projectes obtinguen un mínim de 25 punts, d'acord amb el que estableix l'article 3, punt 7.8.7.7 de l'Ordre de bases reguladores.  
Si es presenten menys de dos projectes de guions per a animació o són menys de dos els que aconsegueixen el mínim de 25 punts, les ajudes romanents revertiran en la resta de projectes que per ordre de puntuació hagen superat els 25 punts.  
  
Tercer. Presentació de sol·licituds  
1. El termini de presentació de sol·licituds serà de 20 dies hàbils a comptar des de l'endemà de publicació de la present convocatòria en el Diari Oficial de la Generalitat Valenciana.  
2. Les sol·licituds hauran de dirigir-se a la seu de CulturArts Generalitat, en la plaça de Viriat, s/n, 46119, de València.  
Els sol·licitants, persones físiques, podran optar per presentar la sol·licitud i documentació corresponent a aquesta per qualsevol de les vies següents:  
a) El registre electrònic de CulturArts per via telemàtica, a través de l'aplicació accessible des de l'URL següent: http://ivc.gva.es/. En aquest cas, el sol·licitant haurà de disposar de qualsevol dels certificats o firmes electròniques que admet l'aplicació.  
b) Presentació presencial de les sol·licituds en la seu de CulturArts Generalitat en la plaça de Viriat, s/n, 46395 València, en la Conselleria d'Educació, Investigació, Cultura i Esport, avinguda de Campanar, 32, 46954 València, o en les direccions territorials d'Educació, Investigació, Cultura i Esport d'Alacant (c/ Carratalá, 47,03364 Alacant), Castelló de la Plana (av. del Mar, 23, 12797 Castelló de la Plana) i València (c/ Gregori Gea, 14, 46853 València).  
c) Igualment, utilitzant qualsevol dels mitjans previstos en la Llei 39/2015, d'1 d'octubre, de procediment administratiu comú de les administracions públiques, que recull, entre altres, les oficines de Correus. En aquests casos s'haurà de justificar la data d'imposició de l'enviament i anunciar la remissió de la sol·licitud, mitjançant correu a l'adreça ajudes\_nufwxtbbkj@oeu.uc en el mateix dia, només als efectes organitzatius.  
En cap cas seran vàlids els documents als quals s'haja d'accedir mitjançant enllaços o adreces webs, corresponents a aplicacions o plataformes d'emmagatzematge, o a serveis d'allotjament d'arxius; aquests documents es tindran per no presentats.  
3. Les sol·licituds hauran d'omplir-se necessàriament de conformitat amb el model de sol·licitud que s'adjunta com a annex I a aquesta convocatòria, i s'hi adjuntaran els documents o certificacions a què es fa referència en cada apartat del model de sol·licitud,  
La documentació es presentarà en suport digital, ja siga a través de la presentació telemàtica o mitjançant memòria USB o CD, en cas de presentació presencial o per un altre mitjà. En aquest últim cas, el de presentació presencial o per un altre mitjà, només s'aportarà en paper l'annex I d'aquesta resolució, que s'adjuntarà al suport digital que incloga la resta de documents.  
S'hauran de desenvolupar els punts següents:  
3.1. Declaració de les subvencions, ajudes, ingressos o recursos sol·licitats, percebuts o concedits i pendents de percepció per altres administracions o institucions públiques i privades per a la mateixa finalitat, amb justificació documental de la quantia d'aquestes (apartat C del model de sol·licitud).  
3.2. Declaració de minimis de l'exercici fiscal present i dels dos anteriors (apartat C del model de sol·licitud).  
3.3. Declaració responsable de no incórrer en cap de les prohibicions per a obtindre la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, general de subvencions, en els termes que preveu l'article 13.7 de l'esmentat cos legal (apartat E del model de sol·licitud).  
3.4. Igualment, la sol·licitud haurà d'acompanyar-se amb la documentació següent (apartat D del model de sol·licitud):  
a) Un exemplar dels documents següents:  
- Declaració de l'autor en què acredite la possessió dels drets en el cas que el guió estiga basat en una obra preexistent.  
  
- Qualsevol altra dada o document relacionat amb el projecte objecte de la sol·licitud, que els interessats consideren convenient aportar.  
  
b) Un exemplar del projecte anònim, separat de la resta de documents/arxius, en el qual només ha de figurar el títol. En aquest exemplar no ha de figurar cap referència al guionista o empresa implicada. En cas d'existir alguna referència el projecte quedarà exclòs de la convocatòria.  
  
El projecte inclourà:  
- Memòria explicativa.  
La memòria explicativa estarà composta per una sinopsi de principi a fi de tres pàgines com a màxim i una declaració d'intencions de l'autor també de tres pàgines com a màxim.  
- Mostra del treball per al qual se sol·licita l'ajuda, que consistirà en un tractament del guió amb una extensió màxima de 40 folis, i el desenvolupament equivalent a cinc minuts del guió definitiu.  
El tractament estarà escrit en castellà o en valencià, segons la versió original en què es projecte redactar el guió, i podrà ser seqüenciat, capitular o narratiu.  
Si la versió original del guió no fóra ni en valencià ni en castellà, s'haurà d'incloure una versió en una d'aquestes dues llengües.  
3.5. En el cas que es tracte de persones sol·licitants que no són naturals de la Comunitat Valenciana, s'haurà d'aportar un certificat d'empadronament municipal que acredite la residència en aquesta amb una antiguitat mínima d'un any.  
4. D'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part del sol·licitant (apartat F del model de sol·licitud), l'òrgan gestor del procediment estarà autoritzat per a obtindre directament les dades dels documents elaborats per qualsevol administració i que per a aquest procediment són els següents:  
- Dades d'identitat (DNI o document equivalent en cas d'estrangers).  
- Certificació de l'Agència Estatal d'Administració Tributària, que acredite que es troba al corrent de les seues obligacions.  
- Certificació de la Tresoreria General de la Seguretat Social, que acredite que es troba al corrent de les seues obligacions.  
- Certificació de la direcció territorial de la Conselleria d'Hisenda i Model Econòmic corresponent que acredite que es troba al corrent de les seues obligacions tributàries amb la Generalitat.  
Si no es desitja que l'Administració obtinga aquests documents, serà l'interessat qui els haurà d'aportar.  
5. Si la sol·licitud d'iniciació no incloguera totes les dades exigides o faltara documentació, s'aplicarà el que preveu l'article 5.4 de l'Ordre de bases reguladores i, en tot cas, l'esmena de la documentació haurà de presentar-se d'acord amb el que preveu el punt 2 del present resolc tercer.  
En cap cas podrà ser objecte de requeriment per part de CulturArts, ni es podrà presentar, una vegada finalitzat el termini de presentació de sol·licituds, el tractament del guió, ni el seu desenvolupament, ni la memòria explicativa d'aquest.  
Sense perjuí de l'anterior, l'òrgan instructor podrà requerir als sol·licitants perquè proporcionen qualsevol informació aclaridora que resulte necessària per a la gestió d'aquesta.  
Quan el sol·licitant accepte la comunicació via electrònica, CulturArts Generalitat cursarà les notificacions per aquesta via, a través de la Carpeta Ciutadana.  
6. Les dades de caràcter personal contingudes en l'imprés de sol·licitud podran ser incloses en un fitxer per a ser tractades per CulturArts Generalitat com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Igualment, els sol·licitants d'ajuda podran exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei orgànica 15/1999, de protecció de dades de caràcter personal (BOE 298,14.12.1999).  
7. El contingut d'informació falsa o que no es corresponga amb la realitat en la sol·licitud suposarà la no valoració per part de la comissió tècnica de valoració i serà motiu de desestimació d'aquesta en la resolució dictada per l'òrgan competent. Igualment, podrà ser motiu de revocació de la subvenció concedida en el cas que haguera sigut ja adjudicada.  
  
Quart. Comissió tècnica de valoració  
1. La comissió tècnica de valoració s'ajustara al que estableix l'article 6, punts 3.2 i 3.4 de l'Ordre de bases reguladores. El seu nomenament es farà públic a través de la web http://ivc.gva.es/.  
2. Els representants d'organitzacions i associacions o experts independents de provada qualificació professional en el sector audiovisual de la comissió (analistes) informaran els guions dels projectes presentats d'acord amb els criteris de valoració que s'enumeren en el resolc cinqué de la present resolució.  
3. Els analistes realitzaran informes en què es reflectiran les fortaleses, debilitats i possibilitats del projecte presentat, que es posaran únicament a disposició dels respectius sol·licitants d'ajuda. Els informes contindran les puntuacions dels analistes en cada un dels apartats que s'incorporaran a l'acta.  
4. La comissió tècnica de valoració, a la vista dels informes dels analistes, emetrà un informe que quedarà incorporat a les actes de la comissió i en ell es deixarà constància de l'avaluació dels projectes, així com de la seua prelació de major a menor puntuació. En cas d'empat s'aplicarà el que disposa el punt 5 del resolc cinqué de la present resolució.  
Així mateix, contindrà la proposta de subvencions, de conformitat amb el que estableix el punt 5 de l'article 6 de l'Ordre de bases reguladores.  
  
Cinqué. Criteris de valoració. Puntuació mínima exigida  
1. Per a la valoració dels projectes presentats, fins a un màxim en conjunt de 40 punts, es consideraran els criteris següents:  
a) Guió de llargmetratge d'animació:  
- Premissa/originalitat: fins a un màxim de 10 punts.  
- Estil/tècnica: fins a un màxim de 10 punts.  
- Trama/desenvolupament: fins a un màxim de 10 punts.  
- Disseny/concepte: fins a un màxim de 10 punts  
b) Guió de llargmetratge de ficció:  
- Premissa/originalitat: fins a un màxim de 10 punts.  
- Estil/tècnica: fins a un màxim de 10 punts.  
- Trama/desenvolupament: fins a un màxim de 10 punts.  
- Personatges: fins a un màxim de 10 punts  
c) Guió de llargmetratge documental:  
- Premissa/originalitat: fins a un màxim de 20 punts.  
- Estil/tècnica: fins a un màxim de 10 punts.  
- Trama/desenvolupament: fins a un màxim de 10 punts.  
Es valorarà positivament, amb 0,5 punts, que la dona tinga un paper protagònic, sense que això supose que la valoració del guió supere els 40 punts.  
2. Els beneficiaris proposats d'aquestes ajudes seran els sol·licitants que obtinguen la màxima puntuació, sense perjuí de l'aplicació del que preveu el punt 2 del resolc segon de la present resolució.  
3. La proposta que eleve la comissió tècnica avaluadora no podrà incloure cap sol·licitud que no haja aconseguit una puntuació mínima en conjunt de 25 punts, i estarà ordenada en funció de la puntuació obtinguda.  
4. En el cas que empaten a punts dos o més projectes en l'última de les posicions que dóna dret a ser beneficiari, es prendrà com a criteri l'ordre de presentació, i es proposarà com a beneficiari el qui, atesa la data i hora, l'haja presentat en primer lloc en el registre electrònic (via telemàtica o presencial) o mitjançant qualsevol dels altres mitjans esmentats en el resolc tercer, punt 2, lletra c) de la present resolució.  
  
5. Definicions per a la valoració dels guions:  
- Premissa/originalitat: es valorarà la claredat, atractiu i solidesa de la premissa i l'originalitat de la proposta.  
- Estil/tècnica: adequació als estàndards de redacció i format de guió cinematogràfic i correcció gramatical, lèxica i ortogràfica.  
  
- Trama/desenvolupament: es valoraran aspectes com l'interés de la trama, la solidesa de l'estructura o la idoneïtat del ritme a l'estil de la pel·lícula.  
- Personatges: es valorarà la creació de personatges que desperten interés en el lector/espectador i l'evolució dels quals al llarg de la història siga coherent amb la pel·lícula que es pretén contar.  
- Disseny/concepte: es valorarà l'originalitat i qualitat dels dissenys de tots els elements relacionats amb l'aspecte visual del projecte com a personatges, expressions, poses, escenaris, grafisme, logotips, etc.  
  
- Paper protagònic de la dona: als efectes d'aquesta resolució, s'entén que la dona té un caràcter protagònic en un projecte, quan es dóna alguna de les circumstàncies següents:  
Que el guió tracte un tema vinculat o enfocat principalment a la dona.  
Que la protagonista principal siga una dona, sense que compartisca aquest caràcter protagonista amb cap personatge masculí.  
Quan existisquen més de dos protagonistes principals, que el nombre de protagonistes femenines siga superior al de protagonistes masculins.  
Això mateix serà aplicable als projectes de guions de llargmetratges d'animació.  
En els projectes de guions de documentals s'entendrà per protagonista la persona o persones que són objecte d'aquest.  
En els documentals, no es consideren protagonistes les persones entrevistades si no són realment l'objecte de la història sinó que es limiten a aportar testimonis per a il·lustrar el tema central. Si no hi ha protagonista o protagonistes, es valorarà únicament si tracta d'un tema vinculat o enfocat principalment a la dona.  
  
Sisé. Resolució de la convocatòria. Terminis  
Haurà d'ajustar-se al contingut de l'article 7 de l'Ordre de bases reguladores. El termini de resolució i publicació serà de sis mesos des de la publicació de la convocatòria. En tot cas, l'esmentada resolució haurà de publicar-se en el Diari Oficial de la Generalitat Valenciana, d'acord amb el que disposa l'article 26 de la Llei general de subvencions en relació amb els articles 40 i 45 de la Llei 39/2015, d'1 d'octubre, del procediment administratiu comú de les administracions públiques i en la pàgina web de CulturArts Generalitat (http://ivc.gva.es/). Les ajudes concedides es publicaran igualment en la Base de Dades Nacional de Subvencions (BDNS).  
La resolució de concessió posarà fi a la via administrativa i contra aquesta es podrà interposar, potestativament, el recurs de reposició davant del president de CulturArts Generalitat en el termini d'un mes a comptar des de l'endemà que es publique, o bé directament recurs contenciós administratiu davant dels jutjats contenciosos administratius de València, en el termini de dos mesos a comptar des de l'endemà que es publique, sense perjuí de qualsevol altre que s'estime pertinent.  
  
En el cas que la convocatòria no siga resolta en el termini previst anteriorment, s'entendran desestimades totes les sol·licituds, sense perjuí de l'obligació de l'Administració de resoldre expressament continguda en la Llei 39/2015, d'1 d'octubre, del procediment administratiu comú de les administracions públiques.  
No obstant això, als beneficiaris se'ls informarà del caràcter de minimis de les ajudes concedides i de la seua subjecció al Reglament 1407/2013, de la Comissió, de 18 de desembre de 2013 (DOUE L 352, 24.12.2013).  
  
Seté. Obligacions dels beneficiaris  
1. Seran obligacions dels beneficiaris:  
a) Comunicar per escrit a CulturArts Generalitat l'acceptació de l'ajuda en un termini no superior als quinze dies hàbils següents al dia de la publicació de la resolució de concessió en el Diari Oficial de la Generalitat Valenciana, segons el model d'acceptació que s'adjunta a la present convocatòria com a annex III, i facilitar les dades bancàries on les persones sol·licitants desitgen rebre l'import de l'ajuda, mitjançant el model de domiciliació bancària que s'adjunta a la present convocatòria com a annex II.  
En cas de no aportar la acceptació, se li declararà decaigut en el seu dret a la subvenció concedida. Sense perjuí de l'anterior, l'acceptació fora del termini establit comportarà per al beneficiari l'aplicació de les sancions que corresponguen d'acord amb el que preveu el punt 3 del resolc desé de la present resolució.  
  
b) Els beneficiaris hauran de presentar una versió del guió del projecte subvencionat. Podran fer-ho fins al 28 de desembre de 2018.  
  
Haurà de presentar-se obligatòriament una versió en valencià.  
Si la versió original no és en valencià, haurà d'aportar-se, a més, un altre exemplar en la versió original.  
La presentació del guió i la resta de documentació que s'haja d'aportar per part dels beneficiaris es realitzarà en format digital mitjançant qualsevol de les vies previstes en el punt 2 del resolc segon de la present resolució.  
c) Comunicar la declaració actualitzada sobre subvencions sol·licitades, percebudes o concedides i pendents de percepció per altres administracions o institucions públiques o privades per a la mateixa finalitat, amb justificació documental de la quantia d'aquestes.  
d) Fer constar, en cas de realització de la pel·lícula, el patrocini per a la realització del guió de la Generalitat, incorporant el logotip segons les normes d'identitat corporativa facilitades per CulturArts Generalitat - Institut Valencià de Cultura, incloses en la seua pàgina web (http://ivc.gva.es/).  
e) Justificar l'ocupació de la subvenció en la forma que s'indica en el resolc huité d'aquesta resolució, i sotmetre's a les actuacions de control financer que corresponen a la Intervenció General, en relació amb les ajudes concedides, i a la resta d'obligacions a què, amb caràcter general, es refereix l'article 113 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015) per als beneficiaris de subvencions amb càrrec als Pressupostos de la Generalitat.  
f) Participar en accions que organitze la Generalitat i els seus organismes dependents per a la promoció dels guions com la «Roda de Guions», «E-Guions» o qualsevol altra activitat.  
A més, els beneficiaris de les ajudes autoritzen la Generalitat i els seus organismes dependents per a realitzar amb els guions subvencionats accions de promoció a través de sessions de presentació d'aquests, disposició dels guions en la pàgina web de la Generalitat i dels seus organismes dependents o qualsevol altra activitat que la Generalitat i els seus organismes dependents consideren necessària per a la difusió i promoció d'aquests.  
g) Trobar-se al corrent en el compliment de les seues obligacions tributàries i davant de la Seguretat Social, de conformitat amb el que preveuen els articles 22 i 23 del Reglament de la Llei 38/2003, de 17 de novembre, general de subvencions, aprovat per Reial decret 887/2006, de 21 de juliol, la qual cosa haurà de quedar acreditat amb anterioritat a dictar-se la proposta de resolució de concessió de les ajudes.  
A aquests efectes, l'òrgan instructor comprovarà respecte de tots els beneficiaris la certificació positiva d'estar al corrent de les seues obligacions tributàries i davant de la Seguretat Social, d'acord amb el que preveu el punt 4 del resolc tercer de la present resolució, a l'empara del que preveu l'article 28 de la Llei 39/2015, d'1 d'octubre, del procediment administratiu comú de les administracions públiques.  
  
En el cas que el sol·licitant s'haja oposat expressament a l'obtenció d'aquestes certificacions per CulturArts Generalitat, haurà d'aportar-les en els termes que preveu l'article 22 del Reial decret 887/2006, de 21 de juliol.  
2. Els beneficiaris hauran de complir les obligacions que amb caràcter general estableix l'article 14 de la Llei 38/2003, de 17 de novembre, general de subvencions.  
  
Huité. Justificació i pagament d'aquestes ajudes  
1. El pagament d'aquestes ajudes s'efectuarà mitjançant transferència bancària segons el model de domiciliació bancària presentat junt amb l'acceptació de l'ajuda, i es realitzarà amb la justificació prèvia per part dels beneficiaris del compliment de les següents obligacions, que s'adjuntaran al model de justificació que s'acompanya a la present convocatòria com a annex IV:  
- Presentació del guió en suport digital.  
Haurà de presentar-se obligatòriament una versió en valencià.  
Si la versió original no és en valencià, haurà d'aportar-se, a més, un altre exemplar en la versió original.  
- Declaració actualitzada sobre subvencions sol·licitades, percebudes o concedides i pendents de percepció, per part d'altres administracions públiques o institucions privades per a la mateixa finalitat.  
- Declaració responsable que les persones sol·licitants estan empadronades com a residents a la Comunitat Valenciana, llevat que es tracte de persones naturals de la Comunitat Valenciana. (apartat B del model de justificació)  
Aquests documents es presentaran en el registre de CulturArts Generalitat en un termini no superior a un mes des de la finalització de l'activitat i, en tot cas, fins al 28 de desembre de 2018, d'acord amb els mitjans previstos en el punt 2 del resolc segon.  
En cas de no aportar la justificació, el crèdit pressupostari quedarà anul·lat, i es perdrà el dret a cobrar l'ajuda concedida. La justificació fora del termini establit comportarà per al beneficiari l'aplicació de les sancions que corresponguen d'acord amb el que preveu el punt 3 del resolc desé de la present resolució.  
  
2. D??acord amb el que preveu l'article 171.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, no podrà realitzar-se el pagament de la subvenció en tant la persona beneficiària no es trobe al corrent en el compliment de les seues obligacions tributàries i davant de la Seguretat Social o tinga la condició de subjecte deutor per resolució de procedència de reintegrament.  
  
Nové. Concurrència de fonts de finançament  
S'ajustaran al que estableix l'article 15 de l'Ordre de bases reguladores, tenint en compte que les ajudes concedides mitjançant aquesta convocatòria estan acollides al règim de minimis establit en el Reglament UE 1407/2013, de la Comissió, de 18 de desembre de 2013 (DOUE L 352, 24.12.2013), relatiu a l'aplicació dels articles 107 i 108 del Tractat CE a les ajudes de minimis.  
  
Desé. Incompliments, criteris de graduació, responsabilitat i règim sancionador  
1. CulturArts Generalitat es reserva igualment la possibilitat de modificar o deixar sense efecte la subvenció, en cas d'incompliment d'alguna de les obligacions imposades als beneficiaris en els resolcs seté i huité d'aquesta resolució, en els terminis i condicions assenyalades, observant sempre el principi de proporcionalitat a què es refereix l'article 17.3.n de la Llei 38/2003, de 17 de novembre, general de subvencions.  
2. Les resultes que puguen produir-se per les renúncies produïdes i les minoracions que es pogueren determinar, segons el que preveu el punt segon d'aquesta resolució, podran disposar-se de conformitat amb allò que disposa l'article 7.3 de l'Ordre de bases reguladores.  
3. Les infraccions i sancions es resoldran de conformitat amb allò que disposa l'article 19 de l'Ordre de bases reguladores.  
  
Onzé. Annexos  
La present resolució inclou quatre annexos que s'indiquen a continuació:  
- Annex I: sol·licitud.  
- Annex II: domiciliació bancària.  
- Annex III: acceptació de la subvenció.  
- Annex IV: justificació de la subvenció.  
  
Dotzé. Entrada en vigor  
La present resolució produirà efectes l'endemà que siga publicada en el Diari Oficial de la Generalitat Valenciana.  
  
Tretzé. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 8, 14 i 46 de la Llei reguladora de la jurisdicció contenciosa administrativa, el present acte, que posa fi a la via administrativa, podrà ser objecte de recurs potestativament en reposició o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant del president de CulturArts Generalitat, en qualitat d'òrgan competent per a concedir les ajudes, en el termini d'un mes a comptar des de l'endemà que siga publicada en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant dels jutjats contenciosos administratius de València en el termini de dos mesos a comptar des de l'endemà que siga publicada en el Diari Oficial de la Generalitat Valenciana.  
  
València, 19 de gener de 2018. El president de CulturArts Generalitat: Vicent Marzà Ibáñez.